SET ปิดเช้าบวก 4 จุด รับแรงซื้อหุ้น ICT – พลังงาน คาดบ่ายแกว่งตัวกรอบ 1,620-1,635
SET ปิดเช้าบวก 4 จุด รับแรงซื้อกลุ่ม ICT และกลุ่มพลังงานหนุนตามราคาน้ำมันโลกที่ปรับตัวขึ้น สำหรับแนวโน้มตลาดช่วงบ่ายคาดแกว่งตัวคล้ายเช้าระหว่างรอติดตามการประชุมเฟด ให้แนวรับ 1,620 จุด แนวต้าน 1,635 จุด
15 ก.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้แกว่งตัวสลับบวกลบ โดยได้รับ Sentiment เชิงลบจากตลาดหุ้นต่างประเทศกังวลประเด็นสมาชิกสภาผู้แทนราษฎรพรรคเดโมแครตได้เสนอให้มีการปรับขึ้นภาษีเงินได้นิติบุคคลจาก 21% เป็น 26.50%, กำไรที่ได้จากการลงทุนและเงินปันผลขึ้นเป็น 28.80% ขณะเดียวกันวันนี้จำนวนผู้ติดเชื้อโควิด-19 บ้านเราเพิ่มขึ้น ทำให้ sentiment ตลาดโดยรวมอ่อนตัว
อย่างไรก็ดียังมีแรงซื้อกลุ่ม ICT อาทิ ADVANC, ADVANC ดีดตัวขึ้นมา และกลุ่มพลังงานตามราคาน้ำมันโลก ช่วยผลักดันให้ดัชนีดีดขึ้นแดนบวกได้บ้าง
สำหรับแนวโน้มตลาดหุ้นภาคบ่ายคาดแกว่งตัวบวกลบคล้ายช่วงเช้า เนื่องจากทั้งปัจจัยบวกและปัจจัยลบไม่มีนัยเท่าใด ทำให้เกิดการชะลอการลงทุนระหว่างรอติดตามการประชุมธนาคารกลางสหรัฐ (เฟด) ในวันที่ 21 – 22 ก.ย.นี้  พร้อมให้แนวรับ 1,620 จุด แนวต้านที่ 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,391.52 ล้านบาท ปิดที่ 39.00 บาท ราคาไม่เปลี่ยนแปลง
AOT มูลค่าการซื้อขาย 1,344.00 ล้านบาท ปิดที่ 61.25 บาท ลดลง 1.00 บาท
DELTA มูลค่าการซื้อขาย 1,268.59 ล้านบาท ปิดที่ 580.00 บาท ลดลง 2.00 บาท
INTUCH มูลค่าการซื้อขาย 1,266.35 ล้านบาท ปิดที่ 81.50 บาท เพิ่มขึ้น 3.75 บาท
ADVANC มูลค่าการซื้อขาย 824.66 ล้านบาท ปิดที่ 192.00 บาท เพิ่มขึ้น 2.00 บาท
 